Oficialusis leidinys L 268 , 20/10/1977 p. 0001 - 0004

specialusis leidimas suomių kalba: skyrius 1 tomas 1 p. 0130

specialusis leidimas ispanų kalba: skyrius 01 tomas 2 p. 0070

specialusis leidimas švedų kalba: skyrius 1 tomas 1 p. 0130

specialusis leidimas portugalų kalba skyrius 01 tomas 2 p. 0070



Tarybos reglamentas (EEB, Euratomas, EAPB) Nr. 2290/77 1977 m. spalio 18 d. nustatantis Audito Rūmų narių tarnybines pajamas EUROPOS BENDRIJŲ TARYBA, atsižvelgdama į Europos anglių ir plieno bendrijos steigimo sutartį, ypač į jos 78e straipsnį, atsižvelgdama į Europos ekonominės bendrijos steigimo sutartį, ypač į jos 206 straipsnį, atsižvelgdama į Europos atominės energijos bendrijos steigimo sutartį, ypač į jos 180 straipsnį, atsižvelgdama į Protokolą dėl Europos Bendrijų privilegijų ir imunitetų, taikomą Audito Rūmų nariams pagal pirmiau nurodytus 206, 78e ir 180 straipsnius, kadangi Taryba yra kompetentinga nustatyti Audito Rūmų narių atlyginimus, išmokas ir pensijas, taip pat kitas vietoj atlyginimo mokamas išmokas, PRIĖMĖ ŠĮ REGLAMENTĄ: 1 straipsnis Nuo tos dienos, kai pradeda eiti pareigas, iki paskutinės to mėnesio, kurį nustoja eiti pareigas, dienos Audito Rūmų nariai turi teisę gauti bazinę algą, šeimos pašalpas ir kitas išmokas. 2 straipsnis Audito Rūmų narių bazinės mėnesinės algos dydis apskaičiuojamas taikant šiuos procentus nuo Europos Bendrijų A 1 lygio paskutinės pakopos pareigūno bazinės algos: pirmininkas: | 108 %, | kiti nariai: | 104 %. | 3 straipsnis Audito Rūmų nariai turi teisę gauti šeimos išmoką, analogišką numatytajai Tarnybos nuostatų 67 straipsnyje ir šių nuostatų VII priedo 1–3 straipsniuose. 4 straipsnis Audito Rūmų nariai turi teisę gauti 15 % jų bazinės algos dydžio gyvenamosios vietos išmoką. 5 straipsnis 2 straipsnyje minėtai bazinei algai, 3 straipsnyje minėtai šeimos išmokai, 4 straipsnyje minėtai gyvenamosios vietos išmokai yra taikomas Tarybos nustatytas indeksavimas pagal Europos Bendrijų pareigūnų tarnybos nuostatų 64 ir 65 straipsnius, skirtus Liuksemburge dirbantiems pareigūnams. 6 straipsnis Pradėjęs eiti pareigas ir kadencijai pasibaigus, Audito Rūmų narys turi teisę gauti: a) dviejų mėnesių bazinės algos dydžio įsikūrimo pašalpą — pradėjęs eiti pareigas ir vieno mėnesio bazinės algos dydžio persikėlimo pašalpą — kadencijai pasibaigus; b) savo paties ir savo šeimos narių turėtų kelionės išlaidų kompensaciją ir savo asmeninio turto bei baldų perkraustymo išlaidų kompensaciją, įskaitant įprastinių rizikų (vagystė, įsilaužimas, gaisras) draudimą. Jei narys paskiriamas kitai kadencijai, jis neturi teisės gauti jokių šiame straipsnyje numatytų išmokų. Išmokos nepriklauso ir tuo atveju, jei Bendrijų institucijos, kurios nariu jis paskiriamas, laikinoji būstinė yra tame pačiame mieste, kuriame jis iki tol gyveno eidamas pareigas, ir jei naujojo paskyrimo metu jis dar nebuvo persikėlęs. 7 straipsnis Jei Audito Rūmų narys eidamas savo pareigas turi išvykti iš tos vietos, kur yra laikinoji Rūmų būstinė, jis turi teisę gauti: a) kelionės išlaidų kompensaciją; b) gyvenimo viešbutyje išlaidų (tiktai kambario, aptarnavimo ir mokesčių) kompensaciją; c) 800 Belgijos frankų dienpinigius už kiekvieną visą išvykoje praleistą dieną; kelionių už Europos ribų dienpinigiai padidinami iki 1500 Belgijos frankų. 8 straipsnis 1. Trejus metus, skaičiuojamus nuo pirmosios kito mėnesio dienos po to, kai buvęs Audito Rūmų narys nustojo eiti pareigas, jis gauna mėnesinę pereinamojo laikotarpio išmoką, kuri apskaičiuojama taip: - 35 % bazinės algos, kurią jis gavo tuo metu, kai nustojo eiti pareigas, jei jo tarnybos laikas buvo trumpesnis nei dveji metai, - 40 % tos pačios algos, jei tas laikas buvo ilgesnis nei dveji metai, bet trumpesnis nei treji metai, - 45 % tos pačios algos, jei tas laikas buvo ilgesnis nei treji metai, bet trumpesnis nei penkeri metai, - 50 % tos pačios algos, jei tas laikas buvo ilgesnis nei penkeri metai, bet trumpesnis nei 10 metų, - 55 % tos pačios algos, jei tas laikas buvo ilgesnis nei 10 metų, bet trumpesnis nei 15 metų, - 60 % tos pačios algos kitais atvejais. 2. Ši pašalpa nustojama mokėti, jei buvęs Audito Rūmų narys paskiriamas eiti pareigas kurioje nors Bendrijų institucijoje arba miršta. Tokio paskyrimo atveju pašalpa nebemokama nuo tos dienos, kurią jis pradeda eiti pareigas; mirties atveju pašalpa paskutinį kartą išmokama už tą mėnesį, kurį jos gavėjas mirė. 3. Jei per tuos trejus metus minimas asmuo imasi kitos mokamos veiklos, pašalpa sumažinama tokia suma, kokia jo bendrasis mėnesio atlyginimas (t. y. iki mokesčių atskaičiavimo) kartu su šio straipsnio 1 dalyje numatyta pašalpa viršija atlyginimą (iki mokesčių atskaičiavimo), kurį jis pagal 2, 3 ir 4 straipsnius gaudavo kaip Audito Rūmų narys. Apskaičiuojant už naująją veiklą gaunamo atlyginimo sumą imamos visos atlyginimo formos, išskyrus išlaidų kompensaciją. 4. Pasibaigus kadencijai, Audito Rūmų narys kiekvienų metų sausio 1 dieną ir tada, kai pasikeičia jo finansinė padėtis, pateikia Audito Rūmų pirmininkui visų gautų atlyginimų, išskyrus išlaidų kompensacijas, deklaraciją. Iš pereinamojo laikotarpio išmokos neišskaičiuojamas papildomas atlyginimas, kurį buvęs Audito Rūmų narys teisėtai gavo eidamas Rūmų nario pareigas. Ši deklaracija pateikiama laikantis sąžiningumo principo ir yra konfidenciali. Joje esanti informacija gali būti naudojama tiktai šio reglamento tikslams ir neperduodama tretiesiems asmenims. 5. Šio straipsnio 1 dalyje nurodytą trejų metų laikotarpį buvęs Audito Rūmų narys turi teisę gauti 3 straipsnyje numatytą šeimos išmoką. 9 straipsnis 1. Baigę kadenciją Audito Rūmų nariai turi teisę iki gyvos galvos gauti pensiją, mokamą nuo tos dienos, kurią jiems sukanka 65 metai. 2. Tačiau jie gali paprašyti tokią pensiją jiems mokėti sukakus 60 metų. Tuomet taikomas toks koeficientas: 60 metų | 0,70 | 61 metai | 0,75 | 62 metai | 0,80 | 63 metai | 0,87 | 64 metai | 0,95 | 10 straipsnis Pensijos dydis yra 4,5 % bazinės algos, paskutinį kartą gautos už kiekvienus pilnus tarnybos metus, ir viena dvyliktoji sumos, gautos už kiekvieną visą mėnesį. Maksimali pensija yra 70 % paskutinį kartą gautos bazinės algos. Jei tam tikras asmuo ėjo Audito Rūmų pirmininko ir jų nario pareigas, alga, pagal kurią apskaičiuojama pensija, priklauso nuo to, kiek laiko šis asmuo ėjo kiekvienas iš šių pareigų. 11 straipsnis Kai Audito Rūmų narys nebegali eiti savo pareigų dėl to, kad, visiškai netekęs darbingumo, atsistatydina arba yra atstatydinamas, jis turi teisę nuo atsistatydinimo arba atstatydinimo dienos gauti šias išmokas: a) nustačius pastovų nedarbingumą, jis turi teisę gauti pagal 10 straipsnio nuostatas apskaičiuojamą pensiją iki gyvos galvos, kuri negali būti mažesnė kaip 30 % paskutinės gautos bazinės algos. Jis turi teisę gauti didžiausią pensiją, jei darbingumo neteko dėl to, kad eidamas pareigas tapo nedarbingas arba susirgo; b) kai nedarbingumas yra laikinas, asmuo turi teisę iki pasveiks gauti 60 % paskutinės gautos bazinės algos dydžio pensiją, jei darbingumo neteko dėl to, kad eidamas pareigas tapo nedarbingas arba susirgo, ir 30 % — visais kitais atvejais. Kai tokią invalidumo pensiją gaunančiam asmeniui sukanka 65 metai arba kai invalidumo pensija jam mokama septynerius metus iš eilės, ji pakeičiama pagal 10 straipsnį apskaičiuojama pensija iki gyvos galvos. 12 straipsnis Audito Rūmų narys turi teisę gauti išmokas pagal Europos Bendrijų pareigūnų tarnybos nuostatuose numatytą socialinės apsaugos sistemą, t. y. ligos, profesinės ligos, nelaimingo atsitikimo darbe, gimimo ir mirties išmokas. Šis straipsnis taikomas ir buvusiems Audito Rūmų nariams, kurie gauna 9 straipsnyje numatytą pensiją arba 8 straipsnyje numatytą pereinamojo laikotarpio išmoką. Tačiau ši straipsnio dalis negali būti taikoma apsaugant nuo rizikos, kuri jau numatyta kitoje socialinės apsaugos sistemoje, jei tokia sistema gali pasinaudoti buvęs Audito Rūmų narys. 13 straipsnis Jei už Audito Rūmų nario nedarbingumą arba mirtį yra atsakinga trečioji šalis, to nario arba jo teisių perėmėjo teisė pareikšti ieškinį trečiajai šaliai pereina Bendrijoms tokia apimtimi, kokia Bendrijos yra įsipareigojusios pagal šią pensijų sistemą. 14 straipsnis Tas pats asmuo negali vienu metu gauti 8 straipsnyje numatytos pereinamojo laikotarpio išmokos, 9 straipsnyje numatytos pensijos ir 11 straipsnyje numatytos pensijos. Jei Audito Rūmų narys turi teisę gauti išmoką pagal daugiau nei vieną iš šių nuostatų, taikoma tiktai ta nuostata, kuri gavėjui yra palankiausia. 15 straipsnis Jei Audito Rūmų narys savo kadencijos metu miršta, likęs gyvas jo sutuoktinis arba išlaikomi vaikai turi teisę dar tris mėnesius po to mėnesio, kurį Audito Rūmų narys mirė, gauti atlyginimą, kuris Audito Rūmų nariui priklausytų pagal 2, 3 ir 4 straipsnius. 16 straipsnis 1. Audito Rūmų nario arba buvusio nario, kuris mirties metu jau buvo įgijęs teisę gauti pensiją, našlė ir išlaikomi vaikai gauna maitintojo netekimo pensiją. Šią pensiją sudaro procentinė dalis pensijos, kurią Audito Rūmų narys arba buvęs narys savo mirties dieną buvo įgijęs teisę gauti pagal 10 straipsnį, būtent: — našlei | 60 %, | — kiekvienam vaikui, jei motina dar gyva | 10 %, | — kiekvienam vaikui, jei ir tėvas, ir motina yra mirę | 20 %. | Tačiau jei Audito Rūmų narys miršta savo kadencijos metu, našlio pensija yra 36 % bazinės algos, gautos mirties metu, dydžio. 2. Bendra maitintojo netekimo pensijų suma negali viršyti Audito Rūmų nario arba buvusio nario pensijos, nuo kurios ji skaičiuojama. Prireikus maksimali mokėtina maitintojo netekimo pensijų suma pagal pirmiau nurodytas procentines dalis yra padalijama tarp naudos gavėjų. 3. Maitintojo netekimo pensija pradedama mokėti nuo pirmos kalendorinės mėnesio, einančio po mirties mėnesio, dienos; tačiau tais atvejais, kai taikomos 15 straipsnio nuostatos, pensija skiriama tik nuo pirmos ketvirtojo mėnesio, einančio po mirties mėnesio, dienos. 4. Teisės gauti maitintojo netekimo pensiją netenkama pasibaigus tam kalendoriniam mėnesiui, kurį miršta pensijos gavėjas. Be to, teisės gauti našlaičių pensiją netenkama to mėnesio, kurį vaikui sukanka 21 metai, pabaigoje. Tačiau teisė gauti pensiją turima tol, kol vaikas mokosi, kad įgytų profesinį išsilavinimą, bet ne ilgiau kaip iki to mėnesio, kurį vaikui sukanka 25 metai, pabaigos. Pensija ir toliau mokama našlaičiui, kuris dėl ligos arba neįgalumo negali užsidirbti pragyvenimui. 5. Jei Audito Rūmų narys sudaro santuoką jau nustojęs eiti savo pareigas ir santuokos sudarymo dieną jis jau yra įgijęs teisę gauti pensiją pagal šį reglamentą, jo žmona ir iš šios santuokos gimę vaikai neturi teisės gauti maitintojo netekimo pensijos, išskyrus atvejus, kai santuoka buvo sudaryta prieš penkerius ar daugiau metų iki buvusio Audito Rūmų nario mirties. 6. Našlė, sudariusi naują santuoką, netenka teisės gauti maitintojo netekimo pensiją. Tokiu atveju ji įgyja teisę nedelsiant gauti jos dvejų metų maitintojo netekimo pensijos dydžio vienkartinę išmoką. 17 straipsnis Audito Rūmų narys, atleistas iš pareigų už rimtą nusižengimą, netenka teisės gauti pereinamojo laikotarpio išmoką ir senatvės pensiją, tačiau tai neturi įtakos jo teisių perėmėjų teisėms. 18 straipsnis Jei Taryba nusprendžia padidinti bazinę algą, ji kartu nusprendžia atitinkamai padidinti galiojančių pensijų koeficientus. 19 straipsnis Išmokų pagal šią pensijų sistemą mokėjimas numatomas Bendrijų biudžete. Valstybės narės kartu garantuoja šių išmokų mokėjimą pagal tokių išlaidų finansavimo paskirstymą. 20 straipsnis 1. Pagal 2, 3, 4, 6, 12 ir 15 straipsnius priklausančios mokėti sumos išmokamos tos valstybės narės, kurioje Audito Rūmai yra laikinai įsikūrę, valiuta. 2. Išmokų gavėjai taip pat gali pasirinkti, kad pagal 8, 9, 11 ir 16 straipsnius priklausančios mokėti sumos jiems būtų mokamos tos valstybės, kurios piliečiai jie yra, jų gyvenamosios vietos valstybės arba tos valstybės narės, kurioje Audito Rūmai yra laikinai įsikūrę, valiuta; jų pasirinkimas galioja ne trumpiau kaip dvejus metus. Jei nei pirmoji, nei antroji iš šių valstybių nėra Bendrijų valstybė narė, priklausančios mokėti sumos išmokamos tos valstybės narės, kurioje Audito Rūmai yra laikinai įsikūrę, valiuta. 21 straipsnis Reglamentas, nustatantis mokesčių mokėjimo Bendrijoms sąlygas ir tvarką, taikomas ir Audito Rūmų nariams. 22 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Šis reglamentas yra privalomas visas ir tiesiogiai taikomas visose valstybėse narėse. Priimta Liuksemburge, 1977 m. spalio 18 d. Tarybos vardu Pirmininkas H. Simonet --------------------------------------------------